יעקב גיל (גילה)

יעקב גיל (גילה) (17 בינואר 1931 – 21 בינואר 2007) היה חבר הכנסת מטעם סיעת המערך.

ביוגרפיה 
גיל נולד בירושלים למשפחה מרובת ילדים שמוצאה מעיירה שסמוכה לאתר העיר העתיקה אור. גיל למד במוסד החינוכי "בית אלפא" והיה חבר תנועת השומר הצעיר. בשירותו בצה"ל היה בנח"ל ולאחר שחרורו, בשנת 1952, הצטרף לקיבוץ מגידו, בו היה חבר עד שנת 1954.

גיל למד עבודה סוציאלית. בשנת 1965 החל לעבוד בעיריית ירושלים, בה עבד עד שנת 1983. בין השאר הקים גיל את מחלקת נוער, ספורט וחברה של העירייה, ואף היה יו”ר ארגון עובדי הנוער והחברה בישראל. בנוסף לכך, הוא פעל במוסדות המועצה לקשרים בינלאומיים לנוער וצעירים. במסגרת עבודתו דאג להוציא קרובי משפחה שלו במשלחות של העירייה לחוץ לארץ, דבר שעורר עליו ביקורת בעיתונות ועל ידי מבקר העירייה.

בשנת 1964 הצטרף למפא"י ומילא בה תפקידים מגוונים. הוא היה חבר לשכת מחוז ירושלים של המפלגה, יו”ר אגף הנוער של מרכז המפלגה ויו”ר מועצת מחוז ירושלים. כמו כן מונה לחבר ועדת ראש הממשלה לילדים ולנוער במצוקה.

בשנת 1981 נבחר גיל לכנסת העשירית מטעם המערך, וכיהן כחבר בוועדת החינוך והתרבות. הוא הוצב במקום ה-45 ברשימת המערך לכנסת האחת עשרה ועל פי פרסומים מוקדמים היה אמור להיכנס לכנסת. אולם לאחר ספירת הצבעה במעטפות כפולות הוא נותר מחוץ לכנסת. בשלהי ימי הכנסת האחת-עשרה החל לכהן בשנית בכנסת, וכיהן בה כשמונה חודשים כחבר בוועדה לענייני ביקורת המדינה ובוועדת החינוך והתרבות (בין 15 במרץ ל-21 בנובמבר 1988).

כמו כן שימש כציר בשגרירות ישראל בקהיר והיה חבר מליאת רשות השידור.

בשנת 1997 מונה ליושב ראש העמותה המנהלת של בית החולים משגב לדך, ושימש בתפקיד עד לסגירת בית החולים בשנת 2001.

גיל נפטר בשנת 2007. הותיר אחריו אישה, שלושה ילדים ונכדים.

קישורים חיצוניים

הערות שוליים

חברי כנסת מטעם המערך עבודה-מפ"ם
בוגרי המוסד החינוכי גלבוע
בוגרי השומר הצעיר
חברי גרעיני נח"ל
עובדים סוציאליים ישראלים
חברי הכנסת העשירית
חברי הכנסת האחת עשרה
עובדי עיריית ירושלים
חברי מליאת רשות השידור
סגל משגב לדך
יהודים הקבורים בהר המנוחות
ישראלים שנולדו ב-1931
ישראלים שנפטרו ב-2007